**16 հունվարի, 2025թ․**

**ԼԱ ԻՄՊՈՐՏ ՍՊԸ-ի ՏՆՕՐԵՆ**

**ԱՐՄԵՆ ԵՍԱՅԱՆԻՆ**

**(հասցե՝ ք. Երևան,**

**Երկաթուղայիններ 4 փ. 2/4)**

Հարգելի΄ պարոն Եսայան

ՀՀ կառավարության 2017 թվականի մայիսի 4-ի N 526-Ն որոշմամբ հաստատված «Գնումների գործընթացի կազմակերպման» կարգի (այսուհետ՝ Կարգ) 33-րդ կետի 17-րդ ենթակետի համաձայն՝ պայմանագիր կնքած անձի կողմից ստանձնված պարտավորությունները չկատարելու կամ ոչ պատշաճ կատարելու հիմքով պայմանագիրն ամբողջությամբ կամ մասնակի միակողմանի լուծելու մասին ծանուցումը պատվիրատուն հրապարակում է տեղեկագրում` նշելով հրապարակման ամսաթիվը:

ՀՀ Ազգային ժողովի աշխատակազմի (այսուհետ՝ Գնորդ) և ԼԱ ԻՄՊՈՐՏ ՍՊԸ-ի (այսուհետ՝ Վաճառող)միջև ՀՀ ԱԺ ԷԱՃԱՊՁԲ-24/20-1 ծածկագրով կնքված պետության կարիքների համար ապրանքի մատակարարման պայմանագրի (այսուհետ՝ Պայմանագիր) 8.11 կետի համաձայն՝ *Վաճառողի կողմից ստանձնած* ***պարտավորությունները չկատարելու******կամ ոչ պատշաճ կատարելու*** *հիմքով պայմանագիրն ամբողջությամբ կամ մասնակի միակողմանի լուծելու մասին ծանուցումը Գնորդը հրապարակում է* [*www.procurement.am*](http://www.procurement.am) *հասցեով գործող ինտերնետային կայքի «Պայմանագիրը միակողմանի լուծելու մասին ծանուցումներ» բաժնում՝ նշելով հրապարակման ամսաթիվը: Վաճառողը, պայմանագիրը միակողմանի լուծելու վերաբերյալ, համարվում է պատշաճ ծանուցված` ծանուցումը տեղեկագրում հրապարակվելուն հաջորդող օրվանից: Պայմանագիրն ամբողջությամբ կամ մասնակի միակողմանի լուծելու մասին ծանուցումը տեղեկագրում հրապարակվելու օրը ուղարկվում է նաև պայմանագիր կնքած անձի էլեկտրոնային փոստին:*

Պայմանագրի 2-րդ գլխի 2.1 կետի 2.1.7 ենթակետի համաձայն՝ ***Գնորդն իրավունք ունի միակողմանի լուծել պայմանագիրը*** *(լրիվ կամ մասնակի), եթե Վաճառողն էականորեն խախտել է պայմանագիրը․*

Պայմանագրի 2-րդ գլխի 2.1 կետի 2.1.7.1 ենթակետի համաձայն՝ *Վաճառողի կողմից պայմանագիրը խախտելն էական է համարվում, եթե՝*

*ա) մատակարարվել է անպատշաճ որակի ապրանք, որը չի կարող փոխարինվել Գնորդի համար ընդունելի ժամկետում․*

***բ) ապրանքի մատակարարման ժամկետները խախտվել են 15 օրից ավելի․***

Պայմանագրի 2-րդ գլխի 2.4 կետի2.4.1 ենթակետի համաձայն՝ *Վաճառողը պարտավոր է* *Գնորդին հանձնել Ապրանքը՝ Պայմանագրով նախատեսված կարգով, ծավալներով, ժամկետներում և հասցեով։*

«Գնումների մասին» օրենքի 6-րդ հոդվածի 1-ին մասի 6-րդ կետի «ա» ենթակետի համաձայն՝ մասնակիցն ընդգրկվում է գնումների գործընթացին մասնակցելու իրավունք չունեցող մասնակիցների ցուցակում, եթե խախտել է **պայմանագրով նախատեսված** կամ գնման գործընթացի շրջանակում ստանձնած պարտավորությունը, **որը հանգեցրել է պատվիրատուի կողմից պայմանագրի միակողմանի լուծմանը** կամ գնման գործընթացին տվյալ մասնակցի հետագա մասնակցության դադարեցմանը և մասնակիցը հրավերով և (կամ) պայմանագրով սահմանված ժամկետում չի վճարել հայտի, պայմանագրի և (կամ) որակավորման ապահովման գումարը,

*(…)*

Նույն հոդվածի 2-րդ մասի համաձայն՝ գնումների գործընթացին մասնակցելու իրավունք չունեցող մասնակիցների ցուցակը, այդ թվում՝ ռուսերեն, վարում և հրապարակում է լիազորված մարմինը: Լիազորված մարմինը մասնակցին ներառում է գնումների գործընթացին մասնակցելու իրավունք չունեցող մասնակիցների ցուցակում պատվիրատուի ղեկավարի պատճառաբանված որոշման հիման վրա: Սույն մասում նշված որոշումը պատվիրատուի ղեկավարը կայացնում է ՀՀ ԱԺ ԷԱՃԱՊՁԲ-24/20-1 ծածկագրով պայմանագիրը միակողմանի լուծելու մասին հայտարարությունը հրապարակելու օրվան հաջորդող տասն օրվա ընթացքում: Որոշումը կայացվելուն հաջորդող օրը այն տրամադրվում է լիազորված մարմնին և մասնակցին:

Լիազորված մարմինը մասնակցին ներառում է գնումների գործընթացին մասնակցելու իրավունք չունեցող մասնակիցների ցուցակում որոշումն ստանալուն հաջորդող քառասուներորդ օրվան հաջորդող հինգ օրվա ընթացքում, իսկ որոշումն ստանալուն հաջորդող քառասուներորդ օրվա դրությամբ մասնակցի կողմից որոշման բողոքարկման վերաբերյալ հարուցված և չավարտված դատական գործի առկայության դեպքում` տվյալ դատական գործով եզրափակիչ դատական ակտն ուժի մեջ մտնելու օրվան հաջորդող հինգ օրվա ընթացքում, եթե դատական քննության արդյունքով որոշման կատարման հնարավորությունը չի վերացել: Մասնակիցը նշված ցուցակում ընդգրկվում է ներառվելու օրվան հաջորդող օրվանից երկու տարի ժամկետով:

Այսպիսով, տվյալ դեպքում, հաշվի առնելով, որ Վաճառողի կողմից ապրանքի մատակարարման ժամկետները խախտվել են 15 օրից ավել՝ Վաճառողը պարտավոր էր համաձայնագիրն ուժի մեջ մտնելու օրվանից (24.06.2024թ.) առավելագույնը 70-րդ օրացուցային օրը (02.09.2024թ.), սակայն ոչ ավել, քան 2024թ. դեկտեմբերի 25-ը ներառյալ, մատակարարել Պայմանագրով նախատեսված ապրանքները, որից Վաճառողը հրաժարվել է։

Հիմք ընդունելով Պայմանագրի 2.1.7, 2.4.1-րդ, 6.2-րդ, 8.11-րդ կետերի և Կարգի 33-րդ կետի 17-րդ ենթակետի պահանջները և հաշվի առնելով, որ Ձեր կողմից նախատեսված ապրանքների մատակարարման պարտավորությունը ոչ պատշաճ է կատարվել (ապրանքի մատակարարումն իրականացվել է թերի և ժամկետների խախտմամբ), ուստի ՀՀ ԱԺ աշխատակազմը միակողմանի լուծում է 2024 թվականի մայիսի 10-ին կնքված N ՀՀ ԱԺ ԷԱՃԱՊՁԲ-24/20-1 ծածկագրով կնքված պետության կարիքների համար ապրանքի մատակարարման պայմանագիրը և պահանջում է 2024 թվականի **սեպտեմբերի 17-ից** սկսած յուրաքանչյուր ուշացված աշխատանքային օրվա համար վճարել տույժ` մատակարարման ենթակա, սակայն չմատակարարված ապրանքի գնի 0,05 (զրո ամբողջ հինգ հարյուրերորդական) տոկոսի չափով, ինչպես նաև ձեռնարկում է Պայմանագրով և ՀՀ օրենսդրությամբ սահմանված պահանջներից բխող միջոցները:

**ՀԱՐԳԱՆՔՈՎ՝ԴԱՎԻԹ ԱՌԱՔԵԼՅԱՆ**

